

Ανακοίνωση

Καταβολή ενδιάμεσου μερίσματος ύψους €0.20 ανά συνήθη μετοχή

Στόχος για ποσοστό διανομή ύψους 70% (‘payout ratio’) για το 2025

Λευκωσία, 5 Αυγούστου 2025

***Προφίλ Συγκροτήματος***

*Tο Συγκρότημα Τράπεζας Κύπρου είναι ο μεγαλύτερος χρηματοοικονομικός οργανισμός στην Κύπρο και προσφέρει ένα ευρύ φάσμα χρηματοοικονομικών προϊόντων και υπηρεσιών που περιλαμβάνει τραπεζικές υπηρεσίες, χρηματοδοτήσεις, φάκτοριγκ, χρηματοεπενδυτικές υπηρεσίες, διαχείριση κεφαλαίων και ασφάλειες γενικού κλάδου και ζωής. Στις 30 Ιουνίου 2025, το Συγκρότημα Τράπεζας Κύπρου λειτουργούσε μέσω 56 καταστημάτων στην Κύπρο, εκ των οποίων τα 2 λειτουργούσαν ως θυρίδες. Το Συγκρότημα Τράπεζας Κύπρου εργοδοτούσε 2,858 άτομα διεθνώς. Στις 30 Ιουνίου 2025, το Σύνολο Περιουσιακών Στοιχείων ανερχόταν σε €27.1 δις και τα Ίδια Κεφάλαια του σε €2.8 δις. Το Συγκρότημα Τράπεζας Κύπρου αποτελείται από την Bank of Cyprus Holdings Public Limited Company, τη θυγατρική της Τράπεζα Κύπρου Δημόσια Εταιρία Λίμιτεδ και τις θυγατρικές αυτής.*

Η Bank of Cyprus Holdings Public Limited Company (η ‘**BOC Holdings**’ ή η **‘Εταιρία’** και, μαζί με τις θυγατρικές της, το **‘Συγκρότημα’**) ανακοινώνει σήμερα την καταβολή ενδιάμεσου μερίσματος ύψους €0.20 ανά συνήθη μετοχή, αντιστοιχώντας σε περίπου €87 εκατ.1 (το **‘Ενδιάμεσο Μέρισμα’**). Αυτό αντιπροσωπεύει ποσοστό διανομής ύψους περίπου 40% της προσαρμοσμένης κερδοφορίας του Συγκροτήματος πριν των μη επαναλαμβανόμενων στοιχείων για το εξάμηνο που έληξε στις 30 Ιουνίου 2025. Το Ενδιάμεσο Μέρισμα αντανακλά την επιτυχή πραγματοποίηση της συνεχιζόμενης δέσμευσης του Συγκροτήματος για παροχή σταθερών αποδόσεων στους μετόχους, υποστηριζόμενη από την ισχυρή οικονομική του επίδοση.

Για το 2025, το Συγκρότημα στοχεύει σε ποσοστό διανομής2 ύψους 70%, στο υψηλότερο ποσοστό (‘payout ratio’) της πολιτικής διανομής του (50-70%), συμβάλλοντας περαιτέρω στη συνεχή δημιουργία ισχυρών αποδόσεων για τους μετόχους, λαμβάνοντας υπόψη τις συνθήκες της αγοράς.

Η απόφαση για οποιοδήποτε μελλοντικό ποσό διανομής, συμπεριλαμβανομένου οποιουδήποτε προτεινόμενου ποσού διανομής, καθώς και της προβλεπόμενης κατανομής μεταξύ μερίσματος σε μετρητά και επαναγοράς ιδίων μετοχών, θα λαμβάνει υπόψη τις συνθήκες της αγοράς όπως επίσης και τα αποτελέσματα της τρέχουσας στρατηγικής σχεδιασμού κεφαλαίου και ρευστότητας του Συγκροτήματος κατά τη δεδομένη χρονική στιγμή.

**Καταβολή Ενδιάμεσου Μερίσματος:**

Το Ενδιάμεσο Μέρισμα θα καταβληθεί σε μετρητά στις **20 Οκτωβρίου 2025** στους μετόχους που είναι εγγεγραμμένοι στο μητρώο μετόχων της Εταιρίας κατά τις **23 Σεπτεμβρίου 2025** (‘Ημερομηνία Αρχείου’3), ενώ ως Ημερομηνία Αποκοπής (‘Ex-Dividend date’4) έχει ορισθεί η **22 Σεπτεμβρίου 2025**.

Οι μέτοχοι που επιθυμούν να συμμετάσχουν στο Ενδιάμεσο Μέρισμα θα πρέπει να διασφαλίσουν ότι κατέχουν συνήθεις μετοχές κατά την Ημερομηνία Αρχείου. Ο τρόπος με τον οποίο οι μέτοχοι θα λάβουν το Ενδιάμεσο Μέρισμά τους εξαρτάται από τον τρόπο με τον οποίο κατέχουν τις Συνήθεις Μετοχές τους, όπως περιγράφεται αναλυτικότερα παρακάτω.

* Για τα πρόσωπα που κατέχουν τα δικαιώματά τους επί των Συνήθων Μετοχών έμμεσα μέσω παραστατικών δικαιωμάτων στο Χρηματιστήριο Αξιών Κύπρου (το ‘**ΧΑΚ**’) (οι ‘**Κάτοχοι ΠΔ**’), η καταβολή Ενδιάμεσου Μερίσματος θα πραγματοποιηθεί μέσω ηλεκτρονικής μεταφοράς σε λογαριασμό τους στην Τράπεζα Κύπρου Δημόσια Εταιρία Λίμιτεδ ή σε άλλο χρηματοπιστωτικό ίδρυμα ή μέσω επιταγής που θα σταλεί στη διεύθυνση του Κατόχου ΠΔ που είναι καταχωρημένη στο Κεντρικό Αποθετήριο και Κεντρικό Μητρώο Αξιών του ΧΑΚ (το ‘**ΚΑΜ**’) κατά την Ημερομηνία Αρχείου.

1. Υπολογισμένο με βάση το συνολικό μετοχικό κεφάλαιο της Εταιρίας στις 30 Ιουνίου 2025.
2. Το ποσοστό (payout ratio) υπολογίζεται σύμφωνα με την προσαρμοσμένη κερδοφορία πριν των μη επαναλαμβανόμενων στοιχείων του Συγκροτήματος που ορίζεται ως τα κέρδη μετά τη φορολογία και πριν τα μη-επαναλαμβανόμενα στοιχεία (που αναλογούν στους ιδιοκτήτες του Συγκροτήματος), λαμβάνοντας υπόψη τις διανομές από τους λοιπούς συμμετοχικούς τίτλους, όπως την πληρωμή κουπονιού στους κατόχους Χρεογράφων Κατηγορίας 1.
3. Η ημερομηνία αρχείου αναφέρεται στην ημερομηνία του μητρώου μετοχών όπου οι μέτοχοι είναι επιλέξιμοι για το προτεινόμενο ενδιάμεσο μέρισμα.
4. Η ημερομηνία Αποκοπής (‘Ex-Dividend date’) αναφέρεται στην ημέρα κατά την οποία η μετοχή της Εταιρίας αρχίζει να διαπραγματεύεται χωρίς την αξία του εκάστοτε ενδιάμεσου μερίσματος.

(α) Για τους Κατόχους ΠΔ που κατέχουν τα δικαιώματά τους μέσω συμμετεχόντων στο σύστημα άυλων τίτλων που διαχειρίζεται το ΚΑΜ (οι **‘Συμμετέχοντες ΚΑΜ**’), η καταβολή Ενδιάμεσου Μερίσματος θα πραγματοποιηθεί μέσω του Συμμετέχοντα ΚΑΜ, μετά την καταβολή του σχετικού ποσού από την Εταιρία στο ΚΑΜ. Η Εταιρία θα ενεργεί ως πληρώτρια για την καταβολή του Ενδιάμεσου Μερίσματος στους Κατόχους ΠΔ.

(β) Για τους Κατόχους ΠΔ που είναι πελάτες της Τράπεζας Κύπρου Δημόσιας Εταιρίας Λίμιτεδ (η ‘**Τράπεζα Κύπρου**’) και δεν είναι νομικά πρόσωπα ή πρόσωπα που κατέχουν μετοχές της Εταιρίας σε κοινό λογαριασμό στο ΚΑΜ και δεν κατέχουν δικαιώματά μέσω Συμμετεχόντων ΚΑΜ:

1. εάν είναι **συνδρομητές της 1bank** και ενεργοί χρήστες της υπηρεσίας ηλεκτρονικής τραπεζικής (Internet Banking) και/ ή της εφαρμογής της Τράπεζας Κύπρου στα κινητά ή άλλες συσκευές (BoC Mobile app), μπορούν να επιλέξουν να λαμβάνουν τα τυχόν μελλοντικά τους μερίσματα με ηλεκτρονική μεταφορά σε λογαριασμό στο όνομά τους μέσω της υπηρεσίας ηλεκτρονικής τραπεζικής Internet Banking (<https://online.bankofcyprus.com/Login_UI/Login> επιλέγοντας Προφίλ/Πληρωμή Μερισμάτων) ή της εφαρμογής της Τράπεζας BoC Mobile app (επιλέγοντας Προσωπικές Πληροφορίες /Πληρωμή Μερισμάτων).
2. σε περίπτωση που δεν είναι συνδρομητές στην 1bank μπορούν να γίνουν δωρεάν συνδρομητές και να αποκτήσουν κωδικούς πρόσβασης μέσω του Internet Banking ή του BoC Mobile app και ακολούθως να υποβάλουν τις οδηγίες τους σύμφωνα με το σημείο (i) πιο πάνω.

(γ) Μέτοχοι ΧΑΚ που είναι νομικά πρόσωπα ή πρόσωπα που κατέχουν μετοχές της Εταιρίας σε κοινό λογαριασμό στο ΚΑΜ και είναι πελάτες της Τράπεζας Κύπρου, μπορούν να υποβάλουν τις οδηγίες τους γραπτώς, συμπληρώνοντας τo σχετικό έντυπο εξουσιοδότησης, το οποίο είναι αναρτημένο [εδώ](https://www.bankofcyprus.com/group/investor-relations/shareholder-information/merisma/), σύμφωνα με τις οδηγίες που αναγράφονται στο έντυπο.

(δ) Μέτοχοι ΧΑΚ που επιθυμούν να λαμβάνουν τα μερίσματά τους με ηλεκτρονική μεταφορά σε άλλα χρηματοπιστωτικά ιδρύματα, μπορούν να υποβάλουν τις οδηγίες τους γραπτώς υποβάλλοντας το σχετικό έντυπο εξουσιοδότησης, το οποίο είναι αναρτημένο [εδώ](https://www.bankofcyprus.com/group/investor-relations/shareholder-information/merisma/), σύμφωνα με τις οδηγίες που αναγράφονται σε αυτό.

* Για τα πρόσωπα που κατέχουν τα δικαιώματά τους επί των Συνήθων Μετοχών έμμεσα στην εταιρία Ελληνικό Κεντρικό Αποθετήριο Τίτλων Α.Ε. (η ‘**ΕΛΚΑΤ**’) και οι οποίες διαπραγματεύονται στην Κύρια Αγορά της Ρυθμιζόμενης Αγοράς Αξιών του Χρηματιστηρίου Αθηνών (οι ‘**Μέτοχοι ΕΛΚΑΤ’**), η καταβολή Ενδιάμεσου Μερίσματος θα πραγματοποιηθεί μέσω των συμμετεχόντων τους στο σύστημα άυλων τίτλων που διαχειρίζεται η ΕΛΚΑΤ (οι ‘**Συμμετέχοντες ΕΛΚΑΤ**’), μετά την καταβολή του μικτού ποσού του Ενδιάμεσου Μερίσματος από την ΕΛΚΑΤ στον αντίστοιχο Συμμετέχοντα ΕΛΚΑΤ. Η Euroclear Bank θα ενεργεί ως πληρώτρια για την καταβολή του Ενδιάμεσου Μερίσματος στους Μετόχους ΕΛΚΑΤ.
* Για τα πρόσωπα που κατέχουν τα δικαιώματά τους επί των Συνήθων Μετοχών έμμεσα μέσω του συστήματος της Euroclear Bank (το ‘**Σύστημα Euroclear**’) ως Παραστατικά Δικαιώματα CREST που εκδίδονται στo CREST (‘**Κάτοχοι CREST**’), η καταβολή Ενδιάμεσου Μερίσματος θα πραγματοποιηθεί στον σχετικό λογαριασμό του συμμετέχοντα τους στο CREST στο Σύστημα Euroclear. Η Euroclear Bank θα ενεργεί ως πληρώτρια για την καταβολή του Ενδιάμεσου Μερίσματος στους Κατόχους CREST.
* Για τα πρόσωπα που κατέχουν τα δικαιώματά τους επί των Συνήθων Μετοχών μέσω του Συστήματος Euroclear, εξαιρουμένων των Κατόχων CREST, η καταβολή Ενδιάμεσου Μερίσματος θα πραγματοποιηθεί στον λογαριασμό του αντίστοιχου συμμετέχοντα τους στην Euroclear Bank στο Σύστημα Euroclear (ο ‘**Συμμετέχων EB’**). Η Euroclear Bank θα ενεργεί ως πληρώτρια για την καταβολή του Ενδιάμεσου Μερίσματος στους Συμμετέχοντες EB.
* Για τα πρόσωπα που κατέχουν τα δικαιώματά τους επί των Συνήθων Μετοχών υπό τη μορφή λογιστικής εγγραφής απευθείας στο μητρώο μελών της Εταιρίας (οι ‘**Εγγεγραμμένοι Μέτοχοι**’), η καταβολή Ενδιάμεσου Μερίσματος θα πραγματοποιείται στους Εγγεγραμμένους Μετόχους με τη μορφή επιταγής ή παραστατικού πληρωμής (warrant) που θα αποσταλεί ταχυδρομικώς ή μέσω ηλεκτρονικής μεταφοράς απευθείας. Η MUFG Corporate Markets Trustees (Nominees) Limited θα ενεργεί ως πληρώτρια για την καταβολή του Ενδιάμεσου Μερίσματος στους Εγγεγραμμένους Μετόχους.

Σύμφωνα με το καταστατικό της Εταιρίας, η Εταιρία δεν υποχρεούται να καταβάλει Ενδιάμεσο Μέρισμα σε δικαιούχο μέτοχο, εφόσον το σχετικό ποσό ανέρχεται σε €2.00 ή λιγότερο (ή σε οποιοδήποτε άλλο ποσό καθοριστεί κατά καιρούς), εκτός εάν ο εν λόγω μέτοχος υποβάλει έγγραφη γνωστοποίηση προς την Εταιρία, με την οποία ζητεί την καταβολή του Ενδιάμεσου Μερίσματος και παρέχει τα σχετικά στοιχεία του τραπεζικού λογαριασμού του.

Για περαιτέρω πληροφορίες, μπορείτε να επικοινωνείτε με την Υπηρεσία Εξυπηρέτησης Μετόχων στην ηλεκτρονική διεύθυνση [shares@bankofcyprus.com](mailto:shares@bankofcyprus.com).

*Σημείωση: Το τελικό καθαρό ποσό του Ενδιάμεσου Μερίσματος που λαμβάνει ένας μέτοχος ενδέχεται να διαφέρει, ανάλογα με τη φορολογική κατοικία του μετόχου.* *Όταν η καταβολή Ενδιάμεσου Μερίσματος υπόκειται σε φόρο, η Εταιρία θα διασφαλίσει ότι η καταβολή του σχετικού φόρου θα πραγματοποιηθεί στην αρμόδια φορολογική αρχή για λογαριασμό των Κατόχων ΠΔ. Για τους λοιπούς μετόχους, αποτελεί ευθύνη του εκάστοτε μετόχου υπέρ του οποίου εκτελείται η καταβολή Ενδιάμεσου Μερίσματος να διασφαλίσει την καταβολή του αντίστοιχου φόρου στη σχετική φορολογική αρχή της δικαιοδοσίας στην οποία υπάγεται.*